Vyhodnotenie medzirezortného pripomienkového konania k návrhu nariadenia vlády SR o úprave náhrady  za stratu na zárobku po skončení pracovnej neschopnosti alebo invalidite

     Návrh nariadenia vlády SR bol zaslaný v rámci medzirezortného pripomienkového konania 39 inštitúciám vrátane Najvyššieho súdu SR  a krajských  súdov. K návrhu nariadenia vlády neboli pripomienky zásadného charakteru. Pripomienky legislatívneho charakteru boli do návrhu zapracované.  Ministerstvo spravodlivosti neakceptovalo dve odporúčania a to:                                                                                                                                       
    
      1.  Krajského súdu v Žiline, ktorý odporúča, aby náhrada za stratu na zárobku po skončení pracovnej neschopnosti alebo invalidite patrila oprávneným osobám od účinnosti nariadenia t. j.  od 1. septembra 2001 a nie od l. októbra 2001 ako je navrhované.                                                                 

     Pripomienka nebola akceptovaná z dôvodu potreby obdobia  na  administratívne spracovanie údajov potrebných na prípravu  úpravy náhrady podľa toho nariadenia.                                            

     2. Konfederácie odborových zväzov SR, ktorá odporúča návrh nariadenia prijať s účinnosťou od l. júla 2001. 
     
      Vzhľadom na Plán legislatívnych úloh vlády SR na rok 2001 a legislatívny proces, ktorým návrh musí prejsť, nie je možné prijať nariadenie vlády s účinnosťou od 1. júla 2001. Valorizácia náhrad za stratu na zárobku, podľa tohto nariadenia, vyplývajúca z občianskoprávnych predpisov   sa každoročne realizuje od l. októbra.